**Oikeusministeriö**

oikeusministerio@om.fi

(lähetetty vain sähköisesti)

*Lausuntopyyntönne 20.8.2014 (lausuntopalvelu.fi)*

Vaalien ajankohdat ja kansalaisten osallistumisoikeudet

Väestörekisterikeskus lausuu pyynnöstä seuraavaa:

Lausunnon väliotsikot vastaavat lausuntopyynnössä esitettyjä kysymyksiä.

# Kunnallisvaalien siirtäminen lokakuusta huhtikuuhun

Vaalien toimittamisen tieto- ja rekisteriteknisten näkökohtien kannalta kunnallisvaalien siirto lokakuulta huhtikuun kolmannelle sunnuntaille, joka on myös eduskuntavaalien toimittamisen ajankohta, on kannatettavaa, ja helpottaa vaalien toimittamiseen kuuluvien tehtävien suunnittelua, resursointia ja toteutusta, kun sekä kunta- että eduskuntavaalit voitaisiin toimittaa saman vuotuisen perusaikataulun puitteissa.

Kunnallisvaalien ajankohdan muuttamisen yhteydessä on huomioitava Väestörekisterikeskuksen perustamaan vaalien äänioikeusrekisteriin eli käytännössä kuntalaisten äänioikeuteen vaikuttavien äänestysaluejaon muutosten sekä kuntajaon muutosten päätöksenteon aikataulut. Mikäli tarkemmassa tarkastelussa siihen aihetta ilmenee, on tehtävä kokonaisuuden toimivuuden takaavat aikataulujen muutokset sekä niiden edellyttämät säädösmuutokset, jotta vaalit voidaan toimittaa virheetöntä äänioikeusrekisteriä käyttäen.

Mahdollinen äänestysaluejaon rekisteröinnin aikataulun muuttaminen edellyttää väestötietojärjestelmään tehtäviä teknisiä muutoksia, joista aiheutuvat kustannukset ovat arviolta 30.000 euroa.

Vastikään valtionvarainministeriölle lausuttavana olleen kuntalain kokonaisuudistusta koskevan esityksen puitteissa kävi ilmi sellainen kokonaisuudessa oleva epäjohdonmukaisuus, että huhtikuussa toimitettavissa kuntavaaleissa noudatettaisiin tulevassa eli vaaleja seuraavassa vuodenvaihteessa voimaan tulevaa kuntajakoa. Kuitenkin, kuntajaon muutoksista on päätettävä voimassa olevan kuntarakennelain mukaan 30.6. mennessä, eli ko. kuntavaalien toimittamisen jälkeen.

Tosiasiassa huhtikuussa toimitettavissa kuntavaaleissa sovellettava kuntajako olisi oltava tiedossa eli lainvoimaisesti päätetty viimeistään edeltävän tammikuun aikana, koska vaaleissa käytettävä äänioikeusrekisteri perustetaan helmikuussa ja sitä edeltäen väestötietojärjestelmään on rekisteröitävä kuntajaon tulevasta muuttamisesta johtuvat äänestysaluemuutokset (käytännössä: lakkaavan kunnan äänestysalueet siirretään jäljelle jäävän äänestysalueiksi merkitsemällä jokaisen lakkaavan kunnan rakennukselle väestötietojärjestelmässä jäljelle jäävän kunnan äänestysalueen numerotunnus).

Uutta kuntalakia koskevasta ehdotuksesta eikä nyt lausuttavana olevasta työryhmän ehdotuksesta ei ole käynyt selkeästi ilmi, onko kuntalain uudistamisen yhteydessä tarkoitus muuttaa myös kuntarakennelain säädöksiä koskien kuntaliitoksista päättämisen aikatauluja esim. niin, että niistä olisi päätettävä jo vuosi etukäteen, vai toimitettaisiinko niissä kunnissa, joiden liittymisestä on päätetty vuodenvaihteen jälkeen (ja joita päätöksiä ei siis voitaisi äänioikeusrekisterin perustamisen aikataulujen takia huomioida huhtikuussa toimitettavissa kunnallisvaaleissa), erilliset uuden kunnan valtuuston vaalit esimerkiksi lokakuussa.

Kummastakin em. vaihtoehdosta aiheutuvat mahdolliset epäkohdat tulisi huomioida osana kokonaisuutta valmisteltaessa kuntavaalien ajankohdan siirtämistä.

# Kunnallisvaalien ja kunnallisen kansanäänestyksen järjestäminen yhdessä

Työryhmän ehdotuksen mukaisesti Väestörekisterikeskuksen perustamaa kuntavaalien äänioikeusrekisteriä voitaisiin käyttää myös kunnallisen kansanäänestyksen äänestäjärekisterin pohjana. Tämä on tarkoituksenmukainen ja kokonaisuutta (erityisesti kuntien kannalta tarkasteltuna) yksinkertaistava ratkaisu. Mikäli tarkoitukseen voidaan käyttää oikeusministeriön vaalitietojärjestelmään perustettua äänioikeusrekisteriä ja kyseiseen järjestelmään kehitettäviä mahdollisesti tarpeellisia uusia toiminnallisuuksia, ei Väestörekisterikeskukselle synny merkittävästi lisätehtäviä tai kustannuksia kunnallisen kansanäänestyksen äänestäjärekisterin perustamisesta sekä ylläpidosta.

Työryhmän ehdotus siitä, että kansanäänestyksen äänioikeutta koskeva ilmoitus liitettäisiin kuntavaalien äänioikeutta koskevaan ilmoitukseen ja Väestörekisterikeskus huolehtisi niiden lähettämisestä yhdenaikaisesti, on kokonaisuuden kannalta tarkoituksenmukainen ja kannatettava ratkaisu. Erityisesti, mikäli kansanäänestys järjestettäisiin yhtä aikaa kuntavaalien kanssa useammassa suuressa kunnassa, saattaa tämä olla ainoa käytännössä luotettavasti toimiva ratkaisu, kun paino- ja postituspalvelujen saatavuus käytännössä sekä sovellettavat aikataulut otetaan huomioon.

Sekä vaalien että kuntien järjestämien kansanäänestysten äänioikeusilmoitusten yhdenaikainen aiheuttaisi Väestörekisterikeskukselle huomattavasti lisää työtä ja kustannuksia. Yksityiskohdat ja niiden vaikutukset selviävät kuitenkin vasta kunnallisia kansanäänestyksiä koskevan nk. menettelylain valmistelun tuloksena, joten tulevia kustannuksia ei ole mahdollista tässä yhteydessä arvioida. Tulevassa säätelyssä on otettava myös kantaa siihen, mikä taho kustantaa kunnallisten kansanäänestysten äänioikeutta koskevat ilmoitukset, mikäli ne lähetetään yhdessä vaalien äänioikeusilmoitusten kanssa. Oikeusministeriö vastaa vaalilain mukaan vaalien ilmoituskorttien valmistamisen ja lähettämisen kustannuksista.

# Muut huomiot työryhmän ehdotuksista

Väestörekisterikeskus pitää perusteltuna sitä, että kansalaisaloitemenettelyyn ei työryhmän ehdotuksen mukaisesti tehdä vielä tässä vaiheessa mitään muutoksia.

Ylijohtaja Hannu Luntiala

Johtaja Timo Salovaara